
· Hyrje	
Komisioni për Çështjet Ligjore, Administratën Publike dhe të Drejtat e Njeriut, në cilësinë e Komisionit përgjegjës, në mbledhjen e datës 12.04.2021, mori në shqyrtim Aktin Normativ nr. 11, datë 25.03.2021 2021 “Për një ndryshim në ligjin nr.8952, datë 10.10.2002, “Për letërnjoftimin elektronik të shtetasve shqiptarë”, të ndryshuar”.
Komisioni për Çështjet Ligjore, Administratën Publike dhe të Drejtat e Njeriut caktoi relator për shqyrtimin e këtij projektligji deputetin Alket Hyseni. 
Në mbledhjet e Komisionit për të mbrojtur projektligjin dhe për të dhënë shpjegime për pyetjet e anëtarëve të Komisionit ishin të pranishëm dhe Z. Besfort Lamallari, Zv. Ministër i Punëve të Brëndshëme dhe Znj. Elena Pici, Sekretare e Përgjitshme.
I. BAZA KUSHTETUESE E PROJEKTLIGJIT
Akti normativ i propozuar për miratim, është akt normativ me fuqinë e ligjit, në bazë të nenit 101 të Kushtetutës, i cili përcakton se Këshilli i Ministrave, në rast nevoje dhe urgjence, nën përgjegjësinë e tij, mund të nxjerrë akte normative që kanë fuqinë e ligjit. 
Akti normativ shoqërohet me relacionin përkatës sipas nenit 68 të Rregullores së Kuvendit.
II. QËLLIMI I PROJEKTLIGJIT DHE PËRMBAJTJA E TIJ 
  Akti normativ “Për një ndryshim në ligjin nr.8952, datë 10.10.2002, “Për letërnjoftimin elektronik të shtetasve shqiptarë”, të ndryshuar, propozohet në zbatim të nenit 101, të Kushtetutës. 
Ky akt normativ i Këshillit të Ministrave propozohet me qëllim zgjidhjen e problematikave të shtetasve shqiptarë, me synim votimin në zgjedhjet e dekretuara me dekretin nr.1700, datë 6.9.2020, nga Presidenti i Republikës, në datën 25 prill 2021. 
Për të shmangur grumbullimet publike të shtetasve për marrjen e shërbimit në sportelet e gjendjes civile si dhe në zyrat e kompanisë Aleat për aplikim dhe marrje të letërnjoftimeve, në situatën e krijuar për shtetasit që nuk kanë një letërnjoftimi të vlefshëm, propozohet që afati i vlefshmërisë së letërnjoftimeve të pavlefshme të zgjatet deri në datën 30 prill 2021, për shkak të mundësimit të ushtrimit të së drejtës Kushtetuese të votës. 
Kjo masë e ndërmarrë konsiderohet e domosdoshme për t’u arritur ruajtja e shëndetit të shtetasve shqiptarë, si dhe mundësimi i votimit në zgjedhjet e datës 25 prill 2021, referuar kjo dhe kërkesës nr.1665, datë 3.3.2021, të Komisionit Qendror të Zgjedhjeve, që në cilësinë e institucionit përgjegjës për organizimin dhe administrimin e zgjedhjeve, me synim evitimin e pamundësive për votim nga ana e shtetasve, kërkon që të ndërmerren sa më shpejt hapat e nevojshëm për të mundësuar që këta shtetas të ushtrojnë të drejtën e votës në zgjedhjet për Kuvendin e Shqipërisë. 
Po ashtu i njëjti shqetësim ngrihet dhe në shkresën nr.21 prot., datë 17.2.2021, të Partisë Demokratike të Shqipërisë, drejtuar Ministrisë së Brendshme, në të cilën kërkohet marrja e masave për shtyrjen e afatit të vlefshmërisë së dokumenteve të identifikimit të shtetasve shqiptarë deri në datën 30 prill 2021.

III. VLERËSIMI I KUSHTETUTESHMËRISË SË AKTIT NORMATIV
 Neni 101 i Kushtetutës ka parashikuar të drejtën e Këshillit të Ministrave për të nxjerrë akte rregullatore me fuqinë e ligjit. Kjo e drejtë ka natyrë lejuese dhe përjashtimore, prandaj Kushtetuta e ka kushtëzuar ushtrimin e saj me ekzistencën e nevojës dhe urgjencës si rrethana dhe situata fakti që vlerësohen rast pas rasti, si dhe me kontrollin përfundimtar nga Kuvendi të akteve të nxjerra. 
Akti normativ me fuqinë e ligjit është një instrument që ka për qëllim përshpejtimin e procedurave për nxjerrjen e ligjit, në mungesë të kohës së nevojshme për të filluar një procedurë normale të miratimit të një propozimi për të ndryshuar ligjin. 
Pandemia aktuale e shkaktuar nga Sars-Cov-2 (Covid-19) ka shkaktuar dëme të mëdha në shëndetin e njerëzve, duke kaluar deri në humbjen e jetës dhe dëme ekonomike qoftë për buxhetin e personave të prekur, qoftë për buxhetin e bizneseve për shkak të vendosjes së masave kufizuese të frekuentimit të tyre, ashtu si dhe dëme në buxhetin e shtetit. 
Qellimi i ketij akti normativ propozuar nga ministria përgjegjëse për punët e brëndshme  ka ardhur si rezultat i situatës aktuale në të cilën kërkohet mundësimi i së drejtës së votës për gjithë shtetasit shqiptarë që nuk kanë një letërnjoftim elektronik të vlefshëm për zgjedhjet e datës 25 prill 2021 për të shmangur grumbullimet publike të shtetasve për marrjen e shërbimit në sportelet e gjendjes civile si dhe në zyrat e kompanisë Aleat për aplikim dhe marrje të letërnjoftimeve.
Nga komunikimet me kompaninë koncensionare ALEAT, bëhemi me dije se janë 558 000 shtetas shqiptarë nga mosha 18 vjeç e lart, që kanë një letërnjoftim elektronik të pavlefshëm dhe që nuk kanë një pasaportë biometrike të vlefshme.  Në kushtet kur kjo nevojë ka buruar nga e drejta e shtetasve që të ushtrojnë lirisht të drejtën e zgjedhjes, urgjenca lidhet me pamundësinë që në kohën e mbetur në dispozicion (më pak se 30 ditë), masat e propozuara nëpërmjet këtij akti normativ nuk mund të zgjidhen nëpërmjet procesit të rregullt legjislativ nga Kuvendi.
Gjykata Kushtetuese, në rastet e shqyrtimit të kushtetutshmërisë së akteve normative, ka konsideruar se e drejta e Këshillit të Ministrave për të nxjerrë akte normative me fuqinë e ligjit, sipas parashikimeve të nenit 101 të Kushtetutës, përbën një përjashtim nga parimi kushtetues i njohjes dhe përqendrimit të pushtetit ligjvënës në duart e Kuvendit të Shqipërisë, duke lejuar nxjerrjen e akteve me fuqinë e ligjit edhe nga organe të tjera kushtetuese. Sic u theksua edhe më sipër, kjo e drejtë ka natyrë lejuese dhe përjashtimore, prandaj Kushtetuta, nëpërmjet nenit 101 të saj, i ka njohur të drejtën Këshillit të Ministrave të nxjerrë akte normative që kanë fuqinë e ligjit vetëm kur rasti shfaqet si i jashtëzakonshëm dhe nevoja e urgjenca bëjnë të pamundur ushtrimin e kompetencës ligjvënëse nga Kuvendi (sipas vendimit nr.24, datë 10.11.2006, të Gjykatës Kushtetuese). 
Akti Normativ që po shqyrtojmë vlerësohet se është një akt që del pikërisht në kushtet e nevojës dhe të urgjencës dhe i plotëson të gjitha kriteret e analizuara nga Gjykata Kushtetutese në vendimet e saj, veçanërisht vendimi nr.24 datë 10.11.2006, vendimi nr.23 datë 16.4.2014, etj.  
IV. ÇËSHTJE TË DISKUTUARA NË KOMISION
 Gjatë shqyrtimit të projektligjit në Komision nga relatori u vlerësua ndërmarrja e kësaj nisme ligjore, edhe për të ofruar nje menaxhim te situates se shkaktuar nga infeksioni COVID19 për të shmangur grumbullimet publike të shtetasve për marrjen e shërbimit në sportelet e gjendjes civile si dhe në zyrat e kompanisë Aleat për aplikim dhe marrje të letërnjoftimeve, në situatën e krijuar për shtetasit që nuk kanë një letërnjoftimi të vlefshëm. 
Deputeti Z. Hyseni theksoi se në kushtet kur kjo nevojë ka buruar nga e drejta e shtetasve që të ushtrojnë lirisht të drejtën e zgjedhjes, urgjenca lidhet me pamundësinë që në kohën e mbetur në dispozicion (më pak se 30 ditë), masat e propozuara nëpërmjet këtij akti normativ nuk mund të zgjidhen nëpërmjet procesit të rregullt legjislativ nga Kuvendi.
Gjatë diskutimit, Komisioni mbështeti qendrimin e relatorit dhe e vlerësoi projektligjin shumë të rëndësishëm.
V. PËRFUNDIM 
Në përfundim të shqyrtimit të këtij projektligji, Komisioni për Çështjet Ligjore, Administratën Publike dhe të Drejtat e Njeriut, pasi vlerësoi se:
Në aspektin ligjor, vlerësoj se projektligji i propozuar është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.

Në përfundim, Komisioni për Çështjet Ligjore, Administratën Publike dhe të Drejtat e Njeriut, në cilësinë e Komisionit përgjegjës,  votoi projektligjin në parim, nen për nen dhe në tërësi dhe me shumicën e votave, e miratoi atë dhe u shpreh dakord për kalimin e këtij projektligji për miratim në seancë plenare.

